Nu går den ikke længere. Efter næsten fem uger uden en dråbe fra himlen er vejrguderne kommet på nye tanker. Inden for de næste par dage kommer der et vejrskifte ? og dermed regn!

Kan det virkelig passe - får vi regn? Ja, i hvert fald, hvis vi skal tro meteorologerne, som forudsiger et kommende vejrskifte. Til glæde for nogle, mens andre sikkert gerne så at det varme vejr fortsatte. Som de fleste allerede har bemærket, så har denne uge budt på lidt køligere temperaturer, og nu kommer regnen så også. Tirsdag kommer der et lavtryk ind over landet. Godt nok passerer det i første omgang nord om landet, men vi vil stadig kunne mærke den koldere luft, der har taget turen fra Færøerne og slår et svip forbi Nordsøen. Tirsdagen vil således byde på blæsende vejr helt op til kuling fra vest. Til trods for vejrskiftet skal vi dog helt frem til sidst i denne uge før der kan komme mere end bare byger. Her mener meteorologerne, at der kan komme en række kraftigere byger. Vel nok især til glæde for landsdelens haveejere og landmænd, som så for en stund kan ligge haveslangen fra sig.